Στο γραφείο του υπουργού Παιδείας Κώστα Γαβρόγλου εισέβαλαν μαθητές και φοιτητές , διαμαρτυρόμενοι για τις αλλαγές στην Παιδεία .

Όπως αναφέρουν πληροφορίες, οι νεαροί έσπρωξαν τους αστυνομικούς και μπήκαν στον προαύλιο χώρο ενώ στη συνέχεια κατάφεραν να προχωρήσουν και να φτάσουν μέχρι το γραφείο του υπουργού.

Οι συγκεντρωμένοι αντιδρούν στο νόμο Γαβρόγλου ο οποίος, όπως ισχυρίζεται, επιδιώκει να μετατρέψει το σχολείο σε ένα «εργοστάσιο που παράγει ανθρώπους προς κατανάλωση από την αγορά εργασίας για να καλύψει τις ανάγκες της».

Μέσα στο γραφείο του κ. Γαβρόγλου τα πνεύματα οξύνθηκαν, με φοιτητές και μαθητές να ανεβάζουν αρκετές φορές τους τόνους και να φωνάζουν συνθήματα.

«Μας διαλύετε τις ζωές» φώναζε ένας από τους νεαρούς που κατάφεραν να μπουν μέσα στο γραφείο του κ. Γαβρόγλου, ενώ κάποιος άλλος έλεγε ότι το νομοσχέδιο θα έχει την ίδια τύχη με τα νομοσχέδια των Αρσένη και Γιαννάκου.

Οι μαθητές έλεγαν ότι οι νέες αλλαγές στο Λύκειο τους στερούν το δικαίωμα στη μόρφωση, στέλνουν τους μαθητές στην παραπαιδεία ενώ παράλληλα οδηγούν σε απολύσεις εκπαιδευτικών.

Με τη σειρά τους, οι φοιτητές εκφράζουν την αντίθεσή τους στις συγχωνεύσεις ΑΕΙ και ΤΕΙ ενώ ζητούν και αύξηση της χρηματοδότησης στην Παιδεία.

Ένας φοιτητής, απευθυνόμενος προς τον κ. Γαβρόγλου, μίλησε επίσης για το ζήτημα του ασύλου και προειδοποίησε ότι δεν θα γίνουν δεκτές αλλαγές στο άσυλο στα πανεπιστήμια.

Διεμήνυσαν δε, ότι μαθητές, φοιτητές και εκπαιδευτικοί θα συνεχίσουν να παλεύουν για να μην υλοποιηθούν οι αλλαγές που προωθούνται με το νομοσχέδιο.

Δυσφορία επικράτησε και έξω από το υπουργείο, καθώς μετά το «ντου» φοιτητών και μαθητών οι αστυνομικοί απαγόρευαν την είσοδο των πολιτών στο χώρο.